མེ་ཏོག་གི་དཔེ་དེ་བཞིན།ཁོར་ཡུག་གི་བྱ་དངོས་སྒྲུང་གསུམ་གཞན་གང་ལ་ཡང་དེ་ལྟར་རིགས་འགྲེ་མི་རུང་བ་ཅི་ཡང་མེད།དོན་གྱིས་འཚོ་བས་བསླབས་པ་དག་གི་སློབ་དེབ་དང་དཔེ་ཆས་བསླབས་པ་ལས་ཀྱང་གཏིང་ཟབ་ལ་གོ་བ་ཡངས་པས།འཚོ་བ་ལ་རྒྱུས་ལོན་དང་སློབ་སྦྱོང་བྱེད་པ་ནི་མིའི་འཇོན་ནུས་སྐྱེད་སྲིང་བར་བྱེད་པའི་རང་བྱུང་གི་སློབ་གསོ་ཞིག་ཡིན།རྩོམ་འབྲིའི་ལས་ལ་སྦྱོང་བ་ནི་འཚོ་བ་ལ་སློབ་སྦྱོང་བྱེད་པའི་ཐབས་ལམ་གལ་ཆེན་ཞིག་ཡིན་པས།དེ་ནི་རྩོམ་པ་པོ་ཞིག་བྱེད་པ་ལས་ཀྱང་མིའི་འཇོན་ནུས་མཐོར་འདེགས་བྱེད་པའི་ཐབས་ལམ་ཞིག་ཏུ་བརྩིས་ན་འོས་པར་སྣང་སྟེ།རྩོམ་འབྲིའི་ལས་ལ་ཞུགས་དུས།འབྲི་བྱའི་བྱ་དངོས་གང་རུང་དེ་ལ་རྒྱུས་ལོན་ཡག་པོ་བྱེད་དགོས་པར་མ་ཟད།རིག་པའི་ཀུན་རྟོག་བྱ་དངོས་གང་དེ་ལས་བརྒལ་ཏེ་རིགས་བསྒྲེས་དཔེ་འགོད་ཀྱི་ཁམས་ཡངས་པོར་རྒྱུ་བར་བྱེད་དགོས་པས།མིའི་འཆར་སྒོ་འཕེལ་བ་དང་བསམ་གཞིག་གཏོང་བར་ཕན་པ་ལས་གཞན།རྩོམ་འབྲིའི་ལས་ལ་འཇུག་པའི་སྐབས་སུ།རང་བཞིན་ཞི་དུལ་དང་ངང་རྒྱུད་རིང་པོར་གནས་དགོས་པ་སོགས་ཀྱི་ཆ་རྐྱེན་དུ་མ་མ་བསྒྲིག་རང་ཆས་སུ་བདོག་དགོས་པས།མི་གཞིའི་བློ་སྦྱོང་དང་བསམ་པའི་ཉམས་ལེན།སེམས་ཚོར་གྱི་མྱོང་རྟོགས་སོགས་ལ་བསྟེན་ཐུབ་པ་ཡིན།དེ་དག་ནི་མི་གཞིའི་གསོ་སྦྱོང་གི་ཆ་ལག་གལ་ཆེན་ཞིག་ཡིན་པ་རེད།